"Juuksur", nagu kõik teavad, on kelder Vaimu tänaval, vaimuteritaja-kingsepa töökoja kõrval. Äärmiselt hubane nurk, kuhu pärast Teenage Kicksi õudsat lõppu Janno nüüd ansambleid esinema organiseerib. Selles mõttes on garaazhirock (niipalju kui teda Eestis veel näha on) jõudnud oma õiguspärasesse paika - Krahli teatri baari üsna avaralt pinnalt Juuksuri miniatuursele keldrilavale, mis kontserdite jaoks - eeldusel et rahvast liiga palju ei ole ja teda tõepoolest kunagi väga palju ei tule - sobib ideaalselt.